Ferdy Kübler
Dr Ferdinand "Ferdy" Kübler (* 24. Juli 1919 z Marthale; † 29. Dezember 2016 z Züri) isch en ehemolige Schwiizer Velorennfahrer gsii und der erst Schwiizer, wo d Tour-de-France gwunne het.

Velosportkarriere 

Mit siim charakteristisch kampfbetonte Fahrstil het dr Kübler zu den erfolgriichste Velorennfahrer us der Schwiiz ghört. Er het si Laufbahn als Profirennfahrer 1940 agfange und het 1942 mit der Tour de Suisse si ersts bedütends Renne gwunne. Aber erst won er elter worden isch, het er sich eso chönne steigere, ass er zur domolige Wältelite het muesse zellt wärde. Im Kübler si gröscht Erfolg isch dr Gsamtsiig bi der Tour de France 1950 gsi, won er scho 31 Johr alt gsi isch.

1951 isch er Strossewältmeister worde. Vo 1948 bis 1951 het er viermol noch enander d Schwiizer Strosse-Velomeisterschafte gwunne. Si grösst Schwiizer Konkurränt zu sällere Ziit isch dr Hugo Koblet gsi.

Dr Kübler isch näben em Koblet der einzig Schwiizer, wo d Tour de France het chönne gwünne. Bis 2009, wo dr Fabian Cancellara ihn überholt het, isch er au der Schwiizer gsi, wo s Maillot Jaune vom Füehrende am hüfigste drait het, nämlig währed zwölf Etappe.

Dr „Ferdy National“, wie men em Ferdy Kübler au gsait het, het 1957 si Velosportkarriere beändet. Nochhär isch er im Sportmarketing dätig gsi. Er isch der eltist vo de Tour-de-France-Siiger, wo no läbe (Stand 2010). 1983 isch er zum populärste Schwiizer Sportler vo de letzte 50 Johre gwehlt worde.

Sustigi Erfolg vom Kübler 

 Strossewältmeister 1951
 Siiger in der Tour de Suisse 1942, 1948, 1951
 Siiger in der Tour de Romandie 1948, 1951
 Gwünner vom grüene Trikot bi der Tour de France 1954 (2. Gsamtrang)
 5 Tour de France Etappesiig (3 x 1950, 2 x 1954)

Uszeichnige 
2010 het dr Ferdy Kübler dr "lifetimeAward" vom Schwiizer Färnsehe für si Läbenswärk übercho.

D Anne Cuneo und der Bertrand Duboux händ 2003 der Dokumäntarfilm «'Ferdi national' Kübler» dräit.

Privats 
Dr Ferdy Kübler hät mit siner Frau Christina, won er über 40 Johr zäme gsii isch, z Birmesdorf bi Züri gwohnt.

Litratur 
Martin Born, Hanspeter Born et. al.: Ferdy Kübler. „Le fou pédalant“. Zürich 2006. ISBN 978-3909111251

Weblingg 
 
 Grand Prix Ferdy Kübler

Fuessnoote 

Velorennfahrer (Schwiiz)
Wältmeischter (Velosport)
Schwiizer Meischter
Zürcher
Maa